BA หวังโครงการอู่ตะเภาสร้างโอกาสเพิ่มรายได้ หลังผลงานปี 63 ส่อเค้าพลิกขาดทุน เหตุพิษโควิด
BA หวังโครงการอู่ตะเภาสร้างโอกาสเพิ่มรายได้ หลังผลงานปี 63 ส่อเค้าพลิกขาดทุน เหตุพิษโควิด
19 มิ.ย. 2563

นายอนวัช ลีละวัฒน์วัฒนา รองกรรมการผู้อำนวยการใหญ่อาวุโส สายการเงินและบัญชี บริษัท การบินกรุงเทพ จำกัด (มหาชน) หรือ BA คาดว่าในปี 2563 บริษัทจะประสบผลขาดทุน และรายได้ลดงจากปีก่อน เนื่องจากบริษัทได้รับผลกระทบจากการแพร่ระบาดโควิด-19 ที่ทำให้ไม่สามารถทำการบิน โดยเฉพาะเส้นทางระหว่างประเทศ ซึ่งบริษัทมีผู้โดยสารหลักจากชาวต่างประเทศ สัดส่วนถึงกว่า 80%
โดยแม้ว่าขณะนี้สายการบินบางกอกแอร์เวย์กลับมาทำการบินเส้นทางในประเทศ ได้แก่ สมุย เขียงใหม่ สุโขทัย ลำปาง และล่าสุด ภูเก็ต ซึ่งยังไม่สามารถกลับมาบินได้มาก เพราะคนยังกลัวเดินทาง ทั้งนี้ ขึ้นอยู่กับนโยบายรัฐบาลและการปฏิบัติตามมาตรการสาธารณสุขด้วย
ด้าน นายพุฒิพงศ์ ปราสาททองโอสถ กรรมการผู้อำนวยการใหญ่ BA เปิดเผยว่า จากที่บริษัทได้ร่วมลงทุนในโครงการพัฒนาสนามบินอู่ตะเภาและเมืองการบิน ช่วยทำให้บริษัทสามารถขยายฐานปฏิบัติการบิน หรือฮับการบินในสนามบินอู่ตะเภานอกเหนือจากสนามบินสุวรรณภูมิ ซึ่งจะทำให้ BA ขยายเส้นทางหรือเครือข่ายการบินได้กว้างมากขึ้น อีกทั้งยังสามารถดึงสายการบินพันธมิตร หรือ Code Share ที่มีกว่า 100 สายการบินเข้ามาทำการบินในประเทศไทยได้มากขึ้น
“เป็นโอกาสที่บริษัทขยายรายได้ ดึง Code Share ขยาย Network เข้ามาในสนามบินอู่ตะเภา”